A4-0201/98

Ψήφισμα σχετικά με τη βιομηχανική αλιεία

Το Ευρωπαϊκό Κοινοβούλιο,

- βασιζόμενο στο άρθρο 148 του Κανονισμού του,

- έχοντας υπόψη την έκθεση της Επιτροπής Αλιείας (A4-0201/98),

A. λαμβάνοντας υπόψη ότι το μερίδιο της βιομηχανικής αλιείας επί των συνολικών αλιευμάτων στη Βόρεια Θάλασσα, το Σκάγερακ και το Κάτεγατ ανέρχεται σε 60%, ποσοστό που αντιπροσωπεύει σημαντικό μέρος της δραστηριότητας του αλιευτικού στόλου της ΕΕ στην περιοχή,

Β. λαμβάνοντας υπόψη ότι η αλιευτική βιομηχανία εξακολουθεί να αποτελεί αντικείμενο αντιπαράθεσης, λόγω του γεγονότος ότι χρησιμοποιεί δίκτυα με πολύ μικρό «μάτι» και δεν υπόκειται σε περιορισμούς σε ορισμένα αλιεύματα,

Γ. λαμβάνοντας υπόψη ότι η βιομηχανική αλιεία μόνο τότε θα τύχει ευρείας αποδοχής, αν οι επιπτώσεις της στα αλιευτικά αποθέματα και το όλο θαλάσσιο οικοσύστημα παρακολουθούνται επιστημονικά και είναι οικολογικώς ανεκτές,

Δ. λαμβάνοντας υπόψη ότι η ανωτέρω προϋπόθεση θα καταστεί δυνατόν να εκπληρωθεί μόνο εφόσον καθοριστούν και για τα είδη στόχου της βιομηχανικής αλιείας επιτρεπτές ποσότητες αλίευσης με βάση την αρχή της πρόληψης, και διατηρηθούν στο ελάχιστο δυνατό επίπεδο τα παρεμπίπτοντα αλιεύματα γόνου προστατευόμενων ειδών,

Ε. λαμβάνοντας υπόψη τα πρόσφατα μέτρα για τον περιορισμό της αλιείας έντασης παρεμπιπτόντων αλιευμάτων, όπως ο καθορισμός απόλυτου άνω ορίου για τα παρεμπίπτοντα αλιεύματα ρέγγας στη βιομηχανική αλιεία και η καθιέρωση ολοκληρωμένου συστήματος ελέγχου και παρακολούθησης εκ μέρους των αλιευτικών αρχών της Δανίας,

ΣΤ. λαμβάνοντας υπόψη ότι ιδιαίτερα η αλιεία αμμοδύτη έχει ρυθμιστεί ελάχιστα έως τώρα, μολονότι επιτυγχάνει πολύ υψηλές ποσότητες αλίευσης και παρά το γεγονός ότι ο αμμοδύτης αποτελεί σημαντικό στοιχείο της διατροφής ορισμένων ειδών ιχθύων, θαλάσσιων πτηνών και θαλάσσιων θηλαστικών, και ότι λόγω του ανεπαρκούς γνωστικού επιπέδου σχετικά με τις βιολογικές αλληλεπιδράσεις δεν αποκλείεται η αλιεία αμμοδύτη να έχει αρνητικές επιπτώσεις στους φυσικούς εχθρούς του αμμοδύτη, τουλάχιστον σε τοπική κλίμακα,

Ζ. λαμβάνοντας υπόψη ότι στην αλιεία του νορβηγικού βακαλάου το επιτρεπτό ποσοστό παρεμπίπτουσας αλιείας προστατευόμενων ειδών είναι υπερβολικά υψηλό από βιολογική άποψη, και ότι δεν σχεδιάζεται αποτελεσματικό περιορισμός των παρεμπιπτόντων αλιευμάτων, ιδιαίτερα του βακαλάου και του μερλάν,

Η. λαμβάνοντας υπόψη ότι οι στόχοι του τέταρτου πολυετούς προγράμματος προσανατολισμού (1997-2001) προβλέπουν τον περιορισμό της αλιευτικής ικανότητας των στόλων καταναλωτικής αλιείας και συνακόλουθα της αλιευτικής θνησιμότητας ορισμένων αλιευτικών αποθεμάτων σε ποσοστό έως και 30%,

1. φρονεί ότι η μαζική βιομηχανική αλιεία είναι ανεκτή και στη Βόρεια Θάλασσα, το Σκάγερακ και το Κάτεγατ, αρκεί να τηρεί την αρχή της αειφορίας και σε περιπτώσεις σύγκρουσης να δίνει προτεραιότητα στην καταναλωτική αλιεία[semigr ]

2. επισημαίνει ότι για την πλήρωση των ανωτέρω προϋποθέσεων, πρέπει

- να ερευνώνται και να παρακολουθούνται λεπτομερώς οι επιπτώσεις της βιομηχανικής αλιείας σε όλα τα είδη που ζουν στην ή από τη θάλασσα,

- να τηρούνται όρια άμεσης και παρεμπίπτουσας αλίευσης, βασιζόμενα σε επιστημονικά στοιχεία,

- να καθιερωθεί αυστηρό σύστημα ελέγχου στους λιμένες εκφόρτωσης,

- σε περιπτώσεις όπου δεν υπάρχουν επαρκή στοιχεία, να ακολουθείται απαρεγκλίτως η αρχή της πρόληψης[semigr ]

Έλεγχος και παρακολούθηση

3. διαπιστώνει ότι κατά το παρελθόν υπήρξε προφανώς σοβαρό πρόβλημα ελέγχου και παρακολούθησης της εφαρμογής της κοινοτικής νομοθεσίας στη βιομηχανική αλιεία, γεγονός που αντικατοπτρίζεται στην υπεραλίευση ορισμένων ειδών στόχου και σε ορισμένες περιπτώσεις στην πολλαπλή υπέρβαση του επιτρεπόμενου ποσοστού παρεμπίπτουσας αλίευσης προστατευόμενων ειδών[semigr ]

4. χαιρετίζει στο πλαίσιο αυτό το γεγονός ότι κατά το 1996 οι αλιευτικές αρχές της Δανίας καθιέρωσαν ολοκληρωμένο σύστημα παρακολούθησης με μεγάλη συχνότητα δειγματοληπτικών ελέγχων, και ότι διαφαίνεται ήδη μια αποφασιστική μείωση των παρεμπιπτόντων αλιευμάτων[semigr ]

5. θεωρεί, ωστόσο, ότι απαιτείται πείρα πολλών ετών για την αξιολόγηση της αποτελεσματικότητας του εν λόγω συστήματος και για να διαπιστωθεί η επάρκεια των σχετικών μέτρων[semigr ]

Η αλιεία αμμοδύτη

6. θεωρεί το γεγονός ότι το Συμβούλιο, στον κανονισμό του (ΕΚ) αριθ. 45/98 ((ΕΕ L 12 της 19.1.1998, σελ. 1)) σχετικά με τις μέγιστες επιτρεπτές ποσότητες και τις προϋποθέσεις αλίευσης για το έτος 1998 καθορίζει για πρώτη φορά TAC για τον αμμοδύτη, ως ένα πρώτο βήμα προς την ορθή κατεύθυνση, το οποίο ωστόσο δεν επαρκεί αν δεν έχει συνέχεια[semigr ]

7. ζητεί, συνεπώς, την κατάρτιση διαχειριστικού σχεδίου το οποίο να περιλαμβάνει οικονομικούς στόχους με ποσοτικά μεγέθη, όπως η θνησιμότητα των ιχθύων, η βιομάζα του γόνου και η πυκνότητα των αποθεμάτων, καθώς επίσης να καθορίζει σημεία έγκαιρης προειδοποίησης, όπως η μείωση της κατανομής των αποθεμάτων στο χώρο, οι μεταβολές στην ηλικιακή διάρθρωση του γόνου, και η πτώση της βιωσιμότητας των νεογνών των θαλάσσιων πτηνών[semigr ]

8. ζητεί από την Επιτροπή να υποβάλει πρόταση για τη δημιουργία ζωνών προστασίας σε οικολογικώς ευαίσθητες περιοχές όπως οι τόποι αναπαραγωγής, οι περιοχές ανάπτυξης νέων ιχθύων, και οι δεξαμενές τροφοδοσίας των σμηνών θαλάσσιων πτηνών[semigr ]

9. ζητεί από την Επιτροπή να υποβάλει νομοθετική πρόταση στην οποία να προβλέπεται η μείωση του μέγιστου επιτρεπτού ποσοστού παρεμπίπτουσας αλιείας προστατευόμενων ειδών για τον αμμοδύτη, από 10% που είναι σήμερα σε 2%[semigr ]

Η αλιεία σαρδελόρεγγας

10. εκφράζει την ικανοποίησή του για το γενικό όριο που θεσπίστηκε το 1996 για τη ρέγγα στη βιομηχανική αλιεία, ως το πρώτο σοβαρό μέτρο για την αντιμετώπιση του προβλήματος της πολλαπλής υπέρβασης των επιτρεπτών αλιευμάτων ρέγγας[semigr ]

11. υπογραμμίζει, ωστόσο, ότι η αποτελεσματικότητα του μέτρου εξαρτάται σε κρίσιμο βαθμό από τον αυστηρό έλεγχο στους λιμένες εκφόρτωσης, τη διαρκή παρακολούθηση και καταγραφή της σύστασης των αλιευμάτων, και την άμεση διακοπή της αλιείας με την υπέρβαση του ανώτατου ορίου παρεμπίπτουσας αλιείας[semigr ]

12. θεωρεί, δεδομένης της μικρής διάρκειας ισχύος των γενικών ορίων αλίευσης της ρέγγας στην αλιεία σαρδελόρεγγας, ότι θα ήταν, αντίθετα, άκαιρη η χαλάρωση άλλων μέτρων διατήρησης, όπως προτίθενται να πράξει το Συμβούλιο αυξάνοντας το επιτρεπτό ποσοστό παρεμπίπτουσας αλίευσης ρέγγας στην αλιεία σαρδελόρεγγας στη Βόρειο Θάλασσα σε 20%, από 10% που είναι σήμερα[semigr ]

Η αλιεία βακαλάου της Νορβηγίας

13. εκφράζει τη λύπη του για το γεγονός ότι έως σήμερα δεν έχει εκδηλωθεί, προφανώς, η πολιτική βούληση για αποτελεσματικό περιορισμό των υψηλών ποσοστών παρεμπίτουσας αλιείας, ιδίως του μερλάν και του βακαλάου[semigr ]

14. δεδομένης της κατάστασης των αλιευτικών αποθεμάτων βακαλάου και μερλάν, θεωρεί ωστόσο επιτακτικώς αναγκαίο τον περιορισμό της παρεμπίπτουσας αλιείας, και ζητεί από το Συμβούλιο και την Επιτροπή, ως ελάχιστο μέτρο, να περιλάβουν την αλιεία νορβηγικού βακαλάου στον ετήσιο καθορισμό των επιτρεπτών ορίων παρεμπίπτουσας αλιείας και να την προσμετρήσουν στην κατανομή των ποσοστώσεων αλίευσης στα κράτη μέλη[semigr ]

15. υπογραμμίζει τελικά ότι λόγω των υφισταμένων οικολογικών και κοινωνικοοικονομικών αλληλεπιδράσεων, η βιομηχανική αλιεία δεν είναι δυνατόν να αποσυνδεθεί μακροπρόθεσμα από την καταναλωτική αλιεία και ότι ως εκ τούτου δεν θα έπρεπε να παραβλέπεται η πιθανότητα, να πρέπει μελλοντικά να περιοριστεί σημαντικά και η αλιευτική θνησιμότητα των ειδών στόχου της βιομηχανικής αλιείας[semigr ]

16. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο, καθώς επίσης στις κυβερνήσεις και τα κοινοβούλια των κρατών μελών και των λοιπών κρατών που βρέχονται από τη Βόρεια Θάλασσα.